આજકાલની માનસિકતા ‘થીન ઇઝ બ્યૂટિફૂલ’ યુવતીઓ માટે એક મંત્ર બની ગયો છે. દુનિયાભરના ડાયેટ કરવાથી સરવાળે શું મળે છે? મોટાભાગના લોકોને ઓછી ખબર હોય છે કે ઝડપથી વજન ઉતારવાની ઘેલછામાં ચામડી નીચેની ચરબી તેઓ ગુમાવી દે છે. જેના કારણે ચામડી કરચલીવાળી અને લબડી જાય છે. અને લાંબા ગાળે સ્ત્રીઓ જાતે જ રોગપ્રતિકારક શક્તિ અને સ્વાસ્થ્યને લગતાં અનેક રોગને નોતરું આપે છે. સારું અને આકર્ષક શરીર સામેવાળી વ્યક્તિને આકર્ષવા માટે કામ લાગી શકે પરંતુ એ વ્યક્તિને જીવનમાં ટકાવવા માટે તમારો સારો સ્વભાવ અને વ્યક્તિત્વ જ કામ લાગી શકે. સ્ત્રીએ પોતાના વજનને લઇને દુઃખી થવાની જરૂર નથી પણ સ્માર્ટ થવાની જરૂર છે. વજન ઉતારવાની ઘેલછામાં જીમ, એરૉબિક્સમાં કે ઝૂમ્બા ક્લાસીસમાં આડેધડ પૈસા વેડફવા જરૂરી નથી. સ્ટ્રીક ડાયેટ ચાર્ટ્સ અનુસરીને બેભાન થઇ જવું એના કરતા પ્રમાણસર કસરત કરી અને સમતોલ આહાર લેવો જરૂરી છે.